
A québeci függetlenség kérdései

A hivatalosan kétnyelvű Kanada a világ egyik legjobban működő föderációja, francia nyelvű kisebbségének státusza mégis évtizedek óta elhúzódó konfliktusok forrása. Québecben eddig két ízben, 1980-ban és 1995-ben tartottak népszavazást a függetlenségről és bár mindkét esetben a föderációban maradás mellett döntöttek, a kanadai problémák korántsem tekinthetőek megoldottnak. Az angol és a francia nyelvi közösségek közötti feszültségek a 2012 őszén tartott québeci választások óta egyre nőnek. A korábbi két népszavazást kezdeményező és most ismét kormányt alakító párt, a Parti Québécois (Québeci Párt) továbbra is Québec önálló államisága mellett érvel, így a függetlenségi törekvések ismét a figyelem középpontjába kerültek.
A dolgozat célja, hogy feltárja a Kanada és Québec között kialakult politikai válság okait, rávilágítson arra, hogy Québec miért elégedetlen Kanadával betöltött helyével, egyben közelebb vigyen a kérdés megválaszolásához, miszerint kiválhat-e Québec Kanadából? Dolgozatom fókuszában a Québec teljes függetlenedését elősegítő, illetve gátló tényezők bemutatása áll, ezek elemzése során a téma részletkérdéseinek összegzésére törekedtem.
A québeci függetlenség a magyar szakirodalomban nem kapott komoly figyelmet, mindössze egy könyv jelent meg róla magyar nyelven, holott a nemzetközi szakirodalomban és sajtóban megjelent írások nagy számát tekintve a kanadai francia nyelvű kisebbség az egyik legkutatottabb nemzeti kisebbségnek tekinthető és Québec függetlenedése jelentős hatást gyakorolhat a világ országaira.
A dolgozat első része a québeci függetlenségi törekvések történetével és a kanadai alkotmány honosításának körülményeivel foglalkozik. Ezt követően dolgozatomban a magyar szakirodalom által elhanyagolt témakörre, Québec Franciaországhoz fűződő viszonyára szeretném felhívni a figyelmet, az egyes franciaországi politikai pártok hozzáállására is kitérve, nagy hangsúlyt fektetve az 1976 és 1985 közötti időszakra.
A québeci politikai élet legfrissebb eseményeinek áttekintését követően azt vizsgálom, milyen gazdasági, politikai és jogi következményekkel járna a tartomány kiválása Kanadából, rámutatva arra, hogy Kanadát és Québecet földrajzi elhelyezkedésük és gazdasági-politikai rendszerük összefonódása további együttműködésre kényszeríti egy független Québec létrejötte után is. A dolgozat a Québec függetlenné válásával kapcsolatos nyitott kérdések, lehetséges problémák bemutatásával zárul.



